CELEX: 32020R0781
Language: el
Date: 2020-06-12 00:00:00
Title: Εκτελεστικός κανονισμός (ΕΕ) 2020/781 της Επιτροπής της 12ης Ιουνίου 2020 για την τροποποίηση του εκτελεστικού κανονισμού (ΕΕ) 2018/545 όσον αφορά τις ημερομηνίες εφαρμογής και ορισμένες μεταβατικές διατάξεις μετά την παράταση της προθεσμίας μεταφοράς της οδηγίας (ΕΕ) 2016/797 του Ευρωπαϊκού Κοινοβουλίου και του Συμβουλίου στο εθνικό δίκαιο (Κείμενο που παρουσιάζει ενδιαφέρον για τον ΕΟΧ)

15.6.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 188/11
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/781 ΤΗΣ ΕΠΙΤΡΟΠΗΣ
         της 12ης Ιουνίου 2020
         για την τροποποίηση του εκτελεστικού κανονισμού (ΕΕ) 2018/545 όσον αφορά τις ημερομηνίες εφαρμογής και ορισμένες μεταβατικές διατάξεις μετά την παράταση της προθεσμίας μεταφοράς της οδηγίας (ΕΕ) 2016/797 του Ευρωπαϊκού Κοινοβουλίου και του Συμβουλίου στο εθνικό δίκαιο
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία (ΕΕ) 2016/797 του Ευρωπαϊκού Κοινοβουλίου και του Συμβουλίου, της 11ης Μαΐου 2016, σχετικά με τη διαλειτουργικότητα του σιδηροδρομικού συστήματος της Ευρωπαϊκής Ένωσης (1), και ιδίως το άρθρο 21 παράγραφος 9,
         Εκτιμώντας τα ακόλουθα:
         
                     (1)
                  
                  
                     Η οδηγία (ΕΕ) 2016/797 τροποποιήθηκε με την οδηγία (ΕΕ) 2020/700 (2), προκειμένου να δοθεί στα κράτη μέλη η δυνατότητα να παρατείνουν την προθεσμία για να θέσουν σε ισχύ τις αναγκαίες εθνικές νομοθετικές, κανονιστικές και διοικητικές διατάξεις για να συμμορφωθούν προς τις διατάξεις που αναφέρονται στο άρθρο 57 παράγραφος 1 της οδηγίας (ΕΕ) 2016/797.
                  
               
                     (2)
                  
                  
                     Η αξιολόγηση των αιτήσεων για έγκριση τύπου οχήματος ή έγκριση οχήματος για διάθεση στην αγορά, σύμφωνα με την οδηγία 2008/57/ΕΚ του Ευρωπαϊκού Κοινοβουλίου και του Συμβουλίου (3), για τις οποίες οι σχετικές εγκρίσεις θα έπρεπε να εκδοθούν πριν από τις 16 Ιουνίου 2020, ενδέχεται να καθυστερήσει λόγω της έξαρσης της νόσου COVID-19. Ως εκ τούτου, στα κράτη μέλη που έχουν ενημερώσει τον Οργανισμό και την Επιτροπή σύμφωνα με το άρθρο 57 παράγραφος 2 της οδηγίας (ΕΕ) 2016/797 και όπου η οδηγία (ΕΕ) 2016/797 πρόκειται να εφαρμοστεί από τις 16 Ιουνίου 2020, η εθνική αρχή ασφάλειας (στο εξής: ΕΑΑ) θα πρέπει, εφόσον το ζητήσει ο αιτών, να εξακολουθήσει την αξιολόγηση πέραν της ημερομηνίας αυτής. Η ΕΑΑ θα πρέπει να ολοκληρώσει την αξιολόγηση αυτή και να εκδώσει την έγκριση πριν από τις 30 Οκτωβρίου 2020.
                  
               
                     (3)
                  
                  
                     Όσον αφορά τα κράτη μέλη που έχουν κοινοποιήσει στον Οργανισμό Σιδηροδρόμων της Ευρωπαϊκής Ένωσης (στο εξής: ο Οργανισμός) και την Επιτροπή την πρόθεσή τους να παρατείνουν την περίοδο μεταφοράς της οδηγίας (ΕΕ) 2016/797 στο εθνικό δίκαιο, σύμφωνα με το άρθρο 57 παράγραφος 2α της εν λόγω οδηγίας, η εφαρμογή ορισμένων διατάξεων του εκτελεστικού κανονισμού (ΕΕ) 2018/545 της Επιτροπής (4) θα πρέπει να αναβληθεί και να ισχύσει από τις 31 Οκτωβρίου 2020. Θα πρέπει επίσης να προσαρμοστούν οι μεταβατικές διατάξεις που προβλέπονται στον εκτελεστικό κανονισμό (ΕΕ) 2018/545.
                  
               
                     (4)
                  
                  
                     Οι αιτούντες μπορεί να έχουν καταρτίσει αιτήσεις σύμφωνα με τον εκτελεστικό κανονισμό (ΕΕ) 2018/545 της Επιτροπής, ενόψει της τρέχουσας προθεσμίας υποβολής αιτήσεων. Για τους σκοπούς τόσο της οδηγίας 2008/57/ΕΚ όσο και της οδηγίας (ΕΕ) 2016/797, τα οχήματα πρέπει να είναι σύμφωνα με τις τεχνικές προδιαγραφές διαλειτουργικότητας και με τους σχετικούς εθνικούς κανόνες, και να πληρούν τις βασικές απαιτήσεις. Οι αιτήσεις που καταρτίζονται σύμφωνα με τον εκτελεστικό κανονισμό (ΕΕ) 2018/545 θα πρέπει να περιλαμβάνουν όλα τα αναγκαία αποδεικτικά στοιχεία είτε για τη θέση οχημάτων σε λειτουργία βάσει της οδηγίας 2008/57/ΕΚ είτε για τη διάθεση οχημάτων στην αγορά βάσει της οδηγίας (ΕΕ) 2016/797. Ως εκ τούτου, θα πρέπει να επιτρέπεται στους αιτούντες να υποβάλλουν, στις εθνικές αρχές ασφάλειας των κρατών μελών που έχουν ενημερώσει τον Οργανισμό και την Επιτροπή σύμφωνα με το άρθρο 57 παράγραφος 2α της οδηγίας (ΕΕ) 2016/797, αιτήσεις στις οποίες απαριθμούνται αποδεικτικά στοιχεία σύμφωνα με τον εκτελεστικό κανονισμό (ΕΕ) 2018/545 της Επιτροπής. Οι εθνικές αρχές ασφάλειας θα πρέπει να αποδέχονται τις εν λόγω αιτήσεις, χωρίς να απαιτείται αναθεωρημένη αίτηση.
                  
               
                     (5)
                  
                  
                     Επομένως, ο εκτελεστικός κανονισμός (ΕΕ) 2018/545 θα πρέπει να τροποποιηθεί αναλόγως.
                  
               
                     (6)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που αναφέρεται στο άρθρο 51 παράγραφος 1 της οδηγίας (ΕΕ) 2016/797.
                  
               
                     (7)
                  
                  
                     Ο παρών κανονισμός θα πρέπει να αρχίσει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης, προκειμένου να διασφαλιστεί η αποτελεσματικότητα των μέτρων που προβλέπονται σε αυτόν,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ο εκτελεστικός κανονισμός (ΕΕ) 2018/545 τροποποιείται ως εξής:
            
                        1)
                     
                     
                        στο άρθρο 2, το σημείο 17) αντικαθίσταται από το ακόλουθο κείμενο:
                        
                                    «17)
                                 
                                 
                                    “σχετική ημερομηνία”: η 16η Ιουνίου 2019 όσον αφορά τα κράτη μέλη που δεν έχουν κοινοποιήσει στον Οργανισμό και την Επιτροπή, σύμφωνα με το άρθρο 57 παράγραφος 2 της οδηγίας (ΕΕ) 2016/797, ότι έχουν παρατείνει την περίοδο μεταφοράς της εν λόγω οδηγίας στο εθνικό δίκαιο. Η 16η Ιουνίου 2020 όσον αφορά τα κράτη μέλη που έχουν κοινοποιήσει στον Οργανισμό και την Επιτροπή, σύμφωνα με το άρθρο 57 παράγραφος 2 της οδηγίας (ΕΕ) 2016/797, ότι έχουν παρατείνει την περίοδο μεταφοράς της εν λόγω οδηγίας στο εθνικό δίκαιο και που δεν έχουν ενημερώσει τον Οργανισμό και την Επιτροπή σύμφωνα με το άρθρο 57 παράγραφος 2α της οδηγίας (ΕΕ) 2016/797. Η 31η Οκτωβρίου 2020 όσον αφορά τα κράτη μέλη που έχουν κοινοποιήσει στον Οργανισμό και την Επιτροπή, σύμφωνα με το άρθρο 57 παράγραφος 2α της οδηγίας (ΕΕ) 2016/797, ότι έχουν παρατείνει περαιτέρω την περίοδο μεταφοράς της εν λόγω οδηγίας στο εθνικό δίκαιο.»·
                                 
                              
                  
                        2)
                     
                     
                        το άρθρο 55 τροποποιείται ως εξής:
                        
                                    α)
                                 
                                 
                                    παρεμβάλλεται η ακόλουθη παράγραφος 4α:
                                    
                                       «4α.   Παρά τις παραγράφους 1 έως 4, στα κράτη μέλη που έχουν ενημερώσει τον Οργανισμό και την Επιτροπή σύμφωνα με το άρθρο 57 παράγραφος 2 της οδηγίας (ΕΕ) 2016/797 και όπου η οδηγία (ΕΕ) 2016/797 εφαρμόζεται από τις 16 Ιουνίου 2020, η ΕΑΑ, εφόσον το ζητήσει ο αιτών, εξακολουθεί να διενεργεί την αξιολόγηση των αιτήσεων για έγκριση τύπου οχήματος και/ή έγκριση οχήματος για διάθεση στην αγορά σύμφωνα με την οδηγία 2008/57/ΕΚ, πέραν της 16ης Ιουνίου 2020, υπό την προϋπόθεση ότι θα εκδώσει την έγκριση τύπου οχήματος και/ή την έγκριση οχήματος πριν από τις 30 Οκτωβρίου 2020.
                                       Εφόσον ΕΑΑ αναγνωρίσει ότι δεν θα είναι σε θέση να εκδώσει έγκριση τύπου οχήματος και/ή έγκριση οχήματος πριν από τις 30 Οκτωβρίου 2020, ενημερώνει αμέσως τον αιτούντα και τον Οργανισμό, και εφαρμόζονται οι παράγραφοι 2 έως 4.»·
                                    
                                 
                              
                                    β)
                                 
                                 
                                    παρεμβάλλεται η ακόλουθη παράγραφος 5α:
                                    
                                       «5α.   Έγκριση οχήματος και/ή έγκριση τύπου οχήματος εκδοθείσα από τον Οργανισμό μεταξύ 16 Ιουνίου 2020 και 30 Οκτωβρίου 2020 δεν περιλαμβάνει το δίκτυο ή τα δίκτυα κράτους μέλους το οποίο έχει ενημερώσει τον Οργανισμό και την Επιτροπή σύμφωνα με το άρθρο 57 παράγραφος 2α της οδηγίας (ΕΕ) 2016/797. Οι ΕΑΑ των κρατών μελών που έχουν προβεί στην κοινοποίηση αυτή:
                                       
                                                   α)
                                                
                                                
                                                   χειρίζονται την έγκριση τύπου οχήματος που εκδίδει ο Οργανισμός ως ισοδύναμη της έγκρισης τύπων οχημάτων που εκδίδεται σύμφωνα με το άρθρο 26 της οδηγίας 2008/57/ΕΚ και εφαρμόζουν την παράγραφο 3 του άρθρου 26 της οδηγίας 2008/57/ΕΚ όσον αφορά αυτόν τον τύπο οχήματος·
                                                
                                             
                                                   β)
                                                
                                                
                                                   αποδέχονται την έγκριση οχήματος που εκδίδει ο Οργανισμός ως ισοδύναμη της πρώτης έγκρισης που εκδόθηκε σύμφωνα με το άρθρο 22 ή 24 της οδηγίας 2008/57/ΕΚ και εκδίδουν πρόσθετη έγκριση σύμφωνα με το άρθρο 23 ή 25 της οδηγίας 2008/57/ΕΚ.»·
                                                
                                             
                                 
                              
                                    γ)
                                 
                                 
                                    η παράγραφος 6 αντικαθίσταται από το ακόλουθο κείμενο:
                                    
                                       «6.   Στις περιπτώσεις που αναφέρονται στην παράγραφο 2 στοιχείο α) και στις παραγράφους 5 και 5α, οι ΕΑΑ συνεργάζονται και συντονίζονται με τον Οργανισμό για τη διενέργεια της αξιολόγησης των στοιχείων που αναφέρονται στο άρθρο 21 παράγραφος 5 στοιχείο α) της οδηγίας (ΕΕ) 2016/797.»·
                                    
                                 
                              
                                    δ)
                                 
                                 
                                    προστίθεται η ακόλουθη παράγραφος 7α:
                                    
                                       «7α.   Φορτάμαξες συμμορφούμενες με την παράγραφο 7.1.2. του παραρτήματος του κανονισμού ΤΠΔ WAG (ΕΕ) αριθ. 321/2013 και με έγκριση οχήματος για διάθεση στην αγορά θεωρούνται μεταξύ 16 Ιουνίου 2020 και 30 Οκτωβρίου 2020 ως οχήματα με έγκριση θέσης σε λειτουργία για τους σκοπούς της οδηγίας 2008/57/ΕΚ από τα κράτη μέλη τα οποία έχουν ενημερώσει τον Οργανισμό και την Επιτροπή σύμφωνα με το άρθρο 57 παράγραφος 2α της οδηγίας (ΕΕ) 2016/797.»·
                                    
                                 
                              
                                    ε)
                                 
                                 
                                    προστίθεται νέα παράγραφος 8:
                                    
                                       «8.   Μεταξύ 16 Ιουνίου 2020 και 30 Οκτωβρίου 2020, στα κράτη μέλη τα οποία έχουν ενημερώσει τον Οργανισμό και την Επιτροπή σύμφωνα με το άρθρο 57 παράγραφος 2α της οδηγίας (ΕΕ) 2016/797, οι αιτούντες την έγκριση οχήματος για θέση σε λειτουργία ή την έγκριση τύπου οχήματος για τους σκοπούς της οδηγίας 2008/57/ΕΚ μπορούν να υποβάλλουν στην εθνική αρχή ασφάλειας φάκελο σχετικά με το όχημα ή τον τύπο οχήματος, ο οποίος καταρτίζεται σύμφωνα με το άρθρο 29 παράγραφος 1 και το άρθρο 30 παράγραφος 1 και είναι σύμφωνος με το παράρτημα I.
                                       Οι αιτήσεις έγκρισης οχήματος για θέση σε λειτουργία ή έγκρισης τύπου οχήματος σύμφωνα με τον παρόντα κανονισμό γίνονται δεκτές από την ΕΑΑ για τους σκοπούς της οδηγίας 2008/57/ΕΚ.»·
                                    
                                 
                              
                  
                        3)
                     
                     
                        στο άρθρο 56, το δεύτερο εδάφιο αντικαθίσταται από το ακόλουθο κείμενο:
                        «Εφαρμόζεται από τις 16 Ιουνίου 2019 στα κράτη μέλη που δεν έχουν ενημερώσει τον Οργανισμό και την Επιτροπή σύμφωνα με το άρθρο 57 παράγραφος 2 της οδηγίας (ΕΕ) 2016/797.
                        Εφαρμόζεται από τις 16 Ιουνίου 2020 στα κράτη μέλη που έχουν ενημερώσει τον Οργανισμό και την Επιτροπή σύμφωνα με το άρθρο 57 παράγραφος 2 της οδηγίας (ΕΕ) 2016/797 και δεν έχουν ενημερώσει τον Οργανισμό και την Επιτροπή σύμφωνα με το άρθρο 57 παράγραφος 2α της οδηγίας (ΕΕ) 2016/797.
                        Το άρθρο 55 παράγραφοι 5α και 7α εφαρμόζονται από τις 16 Ιουνίου 2020 σε όλα τα κράτη μέλη.
                        Το άρθρο 55 παράγραφος 8 εφαρμόζεται από τις 16 Ιουνίου 2020 στα κράτη μέλη που έχουν ενημερώσει τον Οργανισμό και την Επιτροπή σύμφωνα με το άρθρο 57 παράγραφος 2α της οδηγίας (ΕΕ) 2016/797.
                        Ο παρών κανονισμός εφαρμόζεται σε όλα τα κράτη μέλη από τις 31 Οκτωβρίου 2020.».
                     
                  
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 12 Ιουνίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 138 της 26.5.2016, σ. 44.
         
            (2)  Οδηγία (ΕΕ) 2020/700 του Ευρωπαϊκού Κοινοβουλίου και του Συμβουλίου, της 25ης Μαΐου 2020, για την τροποποίηση των οδηγιών (ΕΕ) 2016/797 και (ΕΕ) 2016/798 όσον αφορά την παράταση των περιόδων μεταφοράς τους στο εθνικό δίκαιο (ΕΕ L 165 της 27.5.2020, σ. 27).
         
            (3)  Οδηγία 2008/57/ΕΚ του Ευρωπαϊκού Κοινοβουλίου και του Συμβουλίου, της 17ης Ιουνίου 2008, σχετικά με τη διαλειτουργικότητα του κοινοτικού σιδηροδρομικού συστήματος (ΕΕ L 191 της 18.7.2008, σ. 1).
         
            (4)  Εκτελεστικός κανονισμός (ΕΕ) 2018/545 της Επιτροπής, της 4ης Απριλίου 2018, σχετικά με τον καθορισμό πρακτικών ρυθμίσεων για την έγκριση σιδηροδρομικών οχημάτων και διαδικασίας έγκρισης τύπου οχημάτων σύμφωνα με την οδηγία (ΕΕ) 2016/797 του Ευρωπαϊκού Κοινοβουλίου και του Συμβουλίου (ΕΕ L 90 της 6.4.2018, σ. 66).